**Ora înainte**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Se duce Mărțișor, vine April,

Și ora și-a schimbat înfățișarea,

În mica ta dumbravă niciun tril,

E plină de zăpadă trecătoarea.

N-am cum s-ajung pe marginea de lac

Unde-am ascuns o primăvar-a noastră,

E liniște și pescărușii tac,

Magnolii albe nu-mi bat în fereastră.

Degeaba minutarul unui ceas

L-am răsucit dând ora înainte,

Că martie se duce și-a rămas

April să-ți spună câteva cuvinte.

- Trec lumi și anotimpuri și încerc

Să te comprim cumva-ntr-o amintire,

Se-nvârte timpul descriind un cerc

În primăveri absente... Vezi, iubire,

Ce mult ne-a mai rămas de memorat

Din primul vers al poeziei noastre,

Când lacrima pe drumul ei sărat

A rupt un ciob din stelele albastre

Să mi-l aducă ori de câte ori

Mi-e dor de tine ca de-o zi-nsorită

Uitată printre cețuri și ninsori

În nopțile când luna-i despletită.

Ioan Grigoraș Liliana Trif